**Innspill til høring av ny opplæringslov - Kapittel 42. Videregående opplæring i bedrift**

*Norske Trevarer representerer nærmere 300 selvstendige norske trevarebedrifter som lager innredning i tre. Vi har nærmere 4600 dyktige medarbeidere, 10,8 milliarder i omsetning og 170 lærlinger.*

**Vårt høringssvar knytter seg til** *Regulering av opplæringskontor (punkt 42.5)*

I lovutkastet foreslår regjeringen å fjerne muligheten til at et opplæringskontor kan være part i lærekontrakten på linje med bedrifter og fylkeskommunen, samt muligheten for at opplæringstilskuddet kan tildeles via et opplæringskontor til bedriften**.**

Norske Trevarer har 170 lærlinger i vår bransje, og de fleste er i små og mellomstore bedrifter, og nær sagt alle er via et opplæringskontor. Vi har fått en massiv storm fra våre medlemsbedrifter som frykter konsekvensen om opplæringskontorene ikke kan være part i lærekontraktene. Deres unisone tilbakemelding er at med det nye lovforslaget vil det være vanskeligere for dem å få lærlinger samt ta inn lærlinger da de ikke har et apparat for dette hos seg selv.

Opplæringskontorene har spilt en avgjørende rolle for at våre bedrifter har kunnet ta imot lærlinger. Vi har derfor de siste årene jobbet mye med nettopp å sikre at de bedriftene som ikke har hatt tilknytning til et opplæringskontor samler seg om et felles for å sikre at de kommer i posisjon med å få inn lærlinger. Bedriftene våre har også lent seg aktivt på det rekrutteringsarbeidet opplæringskontorene gjør, som har resultert i at vi har fått opp utdanningstilbud i fylker hvor det ikke har vært tilbud om snekkerutdanning på flere år.

Med dette lovforslaget vil mange av bedriftene i vår bransje ende opp med å ta inn færre lærlinger fordi de ikke har kapasitet til å administrere alt arbeidet rundt lærlingene selv. Et eksempel er selskapet Lien og Lian møbelsnekkere, som ble kåret til årets lærebedrift hos oss i 2022. De hadde på det tidspunktet 3 lærlinger av til sammen 13 ansatte. De skriver følgende til oss*: «Er overbevist om at en slik omlegging vil føre til at mindre bedrifter ikke vil ha kapasitet, tid eller tør å ta ansvar for lærlinger. Hvor skal lærlinger henvende seg ved problemer, til bedriften og så må bedriften gå til et tungrodd system i fylket. Dette tror jeg kommer til å svekke fagopplæringen ute i de små og mellomstore bedriftene. De vil ikke ha kapasitet eller tid til å gjøre de oppgavene som opplæringskontorene gjør i dag. Tror at bedriftene kommer til å kvie seg for å spørre opplæringskontoret når de blir nødt til å betale for de tjenestene. Betaler jo i dag også, men jeg er overbevist om at det kommer til å koste de små bedriftene mer, når man har bare en eller kanskje to lærlinger.*

*Ser også for meg at kontakten mot skoler vil bli sterk redusert. Bedriftene må da engasjere seg mere mot skoler og elever for å promotere sitt fag. Tviler på om den tiden og engasjementet finnes i bedriftene. Hvor skal elever henvende seg, for å finne ut om muligheter ute i bedriftene. Skal de da gå rett til bedriftene og bruke mye tid, som mange bedrifter ikke har nok av.»*

Det er ingen forskning som støtter forslaget, heller tvert imot. I NIFU sin rapport 51/2014 kommer det frem at opplæringskontorene har blitt en nødvendig ledd i formidling av lærling til lærebedrift. De understreker at opplæringskontorene utfører sentrale oppgaver under hele opplæringsløpet, som det er lite realistisk at fylkeskommunene eller skolene kan ta over.

Dagens modell har fungert godt, og vi har nå historisk lave tall for ufaglærte og mennesker uten videregående utdanning i Norge – andelen er halvert de siste 25 årene. PROBAs rapport 2016-10 viser at opplæringskontor, bedrifter og representanter fra fylkeskommunen i hovedsak er positive til at opplæringskontorene har på tatt seg rollen som samfunnsaktører som bringer skolen og arbeidslivet sammen, utover den direkte oppfølingen av lærlinger. I samme rapport skrives det at opplæringskontorene påtar seg oppgaver utover oppfølgingen av lærlingen. Opplæringskontorene håndterer, tolker og utvikler nytt materiell, nye kurs og oppdaterer innhold i henhold til utvikling i bransjen, lovverk og markedet. I tillegg til dette bringer opplæringskontorene trygghet til lærlingene hvis det skulle skje avbrudd, utfordringer i forbindelse med helse eller trivsel, opphør med mer i bedriftene hvor opplæringskontorene bistår med å finne ny bedrift.

De mest utsatte her er lærlingene, som vil oppleve svakere faglig oppføling som følge av at opplæringskontorene mister sin rolle over instruktører i bedriften, mot faddere og som en uavhengig tredjepart i oppfølingen av utdanningsløpet. Ved et svakere faglig tilbud og oppfølging underveis i læringsløpet kan det føre til færre faglærte, og økt frafall.

Å fjerne opplæringskontorene fra kontrakten kan føre til en markedsendring og kommersialisering av tilbudet fra opplæringskontor med stykkprisfinansiering og anbud. Opplæringskontorene vil stå igjen som rene «konsulentselskaper» uten mandat eller ressurser til å utføre den kvalitetssikringen og individuelle oppfølgingen som de utfører i dag, og som helt klart har gitt betydelige bidrag til økt gjennomføring og god kvalitet på fagarbeiderne.

Norske Trevarer mener at opplæringskontorene skal kunne være part i lærekontraktene. Videre mener vi at opplæringskontorene skal få lærlingtilskudd direkte fra fylkeskommunen for de lærlinger som de har på vegne av medlemsbedriftene.

**Norske Trevarer mener:**

* At opplæringskontorene skal kunne tegne lærekontrakt med lærlingen på vegne av medlemsbedriftene, og at dette må forankres i loven. Som kontraktspart vil opplæringskontoret ha et formelt medansvar for lærlingens opplæring. Opplæringskontoret vil sammen med medlemsbedriften ha ansvar for å følge lærlingens opplæringsløp og gjennomføring av utdanningen etter de krav som stilles i lov og forskrift. Dette vil gi en trygghet for begge parter, både lærling og medlemsbedrift.
* At tilskuddet for disse lærlingene skal utbetales til opplæringskontorene. Opplæringskontorene vil deretter fordele tilskuddet til medlemsbedriftene, etter vedtatt budsjett på opplæringskontorets årsmøte. Vi mener at det bør stilles krav til bruken av lærlingtilskuddet. Tilskuddet skal gå til de lov- eller forskriftsbestemte oppgavene og opplæringen som gjennomføres i lærebedriften.